Mami, tati, unde mergem azi?

Şcoală de vară de fotografie artistică cu telefonul mobil pentru adolescenţi (13 ani+)
2026-07-13 16:00 - 18:00 (Europe/Bucharest) | Fundația Calea Victoriei, Bulevardul Dacia 78, București 020051, București, Sector 2, 020051, Romania
Cursul se va desfăşura zilnic (luni-vineri), în intervalul 16:00-18:00, cu pauză de 10 minute în curte, pentru socializare la un suc/limonadă şi gustări.
Date desfăşurare curs: 13, 14, 15, 16 şi 17 iulie.
***Vârsta minimă de participare: 13 ani.

Camera telefonului mobil este, în prezent, cea mai utilizată din lume, iar cursul vă oferă sfaturi simple pentru a profita la maxim de funcţiile pe care vi le pun la dispoziţie telefoanele.
Cursul vă ajută să vă dezvoltaţi creativitatea prin observarea celor mai mici detalii din jur şi are ca scop familiarizarea şi înţelegerea funcţionării camerelor cu care sunt dotate telefoanele mobile în prezent.
Datorită evoluţiei tehnologice, fotografia este în acest moment un instrument important de comunicare şi informare, iar datorită ei putem admira diverse scenarii şi situaţii pe care le putem surprinde cu ajutorul telefoanelor mobile.
Ce veţi învăţa?

Elementele de bază ale camerei de pe telefonul mobil pe care îl deţineţi şi opţiunile de utilizare în funcţie de tipul de telefon pe care îl aveţi
Setările camerei de pe telefonul mobil şi explorarea diferitelor tipuri de fişiere
Realizarea fotografiilor cu telefonul mobil şi explorarea aplicaţiilor rezidente incorporate care vin preinstalate
Regulile de compoziţie, perspectivă, încadrarea, contrastul şi focalizarea şi cum afectează toate aceste elemente o imagine
Expunerea şi utilizarea histogramei pentru a înţelege contabilizarea zonelor de negru, gri şi alb din imaginile pe care le capturaţi
Lumina şi felul în care aceasta poate modifica dramatic calitatea, direcţia şi semnificaţia în funcţie de sursa de lumină folosită
Subiectul fotografiei care joacă un rol chele în modul în care imaginea este privită şi interpretată de public din punct de vedere narativ, artistic şi practic
Fotografia de portret, de peisaj şi still life cu telefonul mobil
Editarea şi post-procesarea imaginilor cu ajutorul aplicaţiilor instalate în telefonul mobil: Lightroom, Snapseed etc.

Notă: Pe parcursul cursului se vor da teme care vor fi discutate la finalul fiecărui modul.

***Vă rugăm să ţineţi cont de faptul că acest curs nu se adresează adolescenţilor cu nevoi speciale, deoarece lectorii noştri nu sunt abilitaţi în acest sens.

Favorite

Şcoală de vară de debate pentru adolescenţi (13 ani+)
2026-07-13 16:00 - 18:00 | Fundația Calea Victoriei, Bulevardul Dacia 78, București 020051, București, Sector 2, 020051, Romania
Cursul se va desfăşura zilnic (luni-vineri), în intervalul 16:00-18:00, cu pauză de 10 minute în curte, pentru socializare la un suc/limonadă şi gustări.
Date desfăşurare curs: 13, 14, 15, 16 şi 17 iulie.
***Vârsta minimă de participare: 13 ani.

Cursul se adresează adolescenţilor cu vârste cuprinse între 13-18 ani care doresc să-şi antreneze, pe de o parte, gândirea critică şi, pe de altă parte, capacitatea de a-şi susţine în faţa unui public ideile prin intermediul unui discurs clar şi convingător.
Întrucât comunicarea se produce astăzi preponderent în mediul virtual, ceea ce se pierde e nemijlocirea. Lipsa contactului direct în actul de comunicare slăbeşte capacităţile discursive, dizolvă normele de dialog (tonul vorbirii, manifestările nonverbale, alegerea momentului potrivit pentru a interveni în comunicare ş.a.m.d.) şi, la limită, determină disfuncţionalităţi de vorbire.
În cadrul acestui curs participanţii îşi vor forma priceperea de a formula idei, vor învăţa să construiască un discurs argumentativ pe o temă la prima vedere, îşi vor dezvolta abilitatea de a vorbi în public şi de a rezolva în mod elegant o diferenţă de opinie.
Tematica desfăşurată:
Întâlnirea 1:

Ce este un discurs?
Cum construim un argument rezonabil?
Aplicaţie: susţinerea unui punct de vedere prin intermediul unui discurs argumentativ

Întâlnirea 2:

Erori de argumentare
Aplicaţie: analiză de text în scopul depistării argumentelor slabe

Întâlnirea 3:

Cum se desfăşoară o dezbatere?
Activitate de grup: dezbatere pe o temă stabilită la prima vedere

Întâlnirea 4:

Cum comunicăm cu ceilalţi?
Exerciţii de autocunoaştere, creativitate şi gestionare a emoţiilor

Întâlnirea 5:

Activitate de grup: 2 dezbateri pe teme pregătite în avans

***Vă rugăm să ţineţi cont de faptul că acest curs nu se adresează adolescenţilor cu nevoi speciale, deoarece lectorii noştri nu sunt abilitaţi în acest sens.

Favorite

Școala de vară la MMB. Atelier de filosofie pentru copii
2026-07-14 10:00 - 11:20, 2026-07-15 10:00 - 11:20, 2026-07-16 10:00 - 11:20 | Muzeul Municipiului Bucureşti – Palatul Suțu, Bulevardul Ion C. Brătianu 2, București 030167, București, Sector 3, 030167
Școala de vară la MMB Ateliere de filosofie pentru copii (6–9 ani) cu Mirela Elisei
Muzeul Municipiului București vă invită să participați la atelierele de filosofie pentru copii (grupa de vârstă 6-9 ani) cu Mirela Elisei, la Palatul Suțu, Bd. I.C. Brătianu, nr. 2, în săptămâna 13 – 17 iulie 2026 (luni – vineri).
Atelierele îi încurajează pe copii să gândească critic, să-și exprime ideile liber și să învețe din experiența celorlalți folosind metoda P4C – Philosophy for Children.
PROGRAM
Luni, 13 iulie 2026, 10.00 – 11.20 Ce înseamnă cu adevărat să știi ceva? Grupa 6–9 ani
Ai auzit o poveste interesantă pe care toată lumea o povestea, dar care nu era adevărată? Cum putem să ne dăm seama ce este real și ce nu? Și de ce uneori oamenii cred lucruri care nu sunt adevărate? Poți dovedi că ceva nu există? Este rău să crezi ceva fals, dacă nu răneşti pe nimeni?
Împreună vom cerceta când trebuie să decidem ce este real, de ce sunt unele povești atât de tentante, și cum putem deveni detectivi ai adevărului în lumea plină de informații din jurul nostru.
Marți, 14 iulie 2026, 10.00 – 11.20 Ce înseamnă să fii cu adevărat bun? Grupa de vârstă 6-9 ani
Viața ne pune în fața unor alegeri: când să intervenim, când să tăcem, când să ajutăm și când să ne retragem. Dar ce ne ghidează aceste decizii? Există o busolă interioară care ne arată mereu ce este corect?
În această sesiune P4C, vom cerceta împreună fundamentele bunătății: Binele se învață sau se naște cu noi? Poate o faptă bună să iasă dintr-un motiv egoist? Există o singură cale corectă de a acționa, sau fiecare situație își are propria dreptate?
Miercuri, 15 iulie 2026, 10.00 – 11.20 Ce este prietenia? Grupa de vârstă 6-9 ani
Nu ne este ușor să legăm prietenii noi. Cum ar trebui să fie un prieten bun? Ce înseamnă să fiu un prieten bun? Cum păstrăm prietenia pe termen lung? Toate aceste întrebări ne provoacă pe fiecare dintre noi, în diferite momente ale vieții. Putem oare găsi răspunsul?
În această sesiune P4C, vom explora natura prieteniei: Se poate măsura prietenia? Câți prieteni adevărați poate avea o persoană? De ce unii oameni par să aibă mai mulți prieteni? Este mai bine să ai un prieten adevărat sau mulți cunoscuți? Ce facem când prietenii ne dezamăgesc?
Joi, 16 iulie 2026, 10.00 – 11.20 Joaca de Altădată și de Azi Grupa de vârstă 6-9 ani
Te-ai plictisit vreodată fără telefon sau tabletă? Sau poate nu știi cum să te joci „de-a ceva” fără un ecran? Dar bunicii tăi, cum crezi că se jucau ei când nu existau nici măcar televizoare?
În această sesiune P4C, vom cerceta împreună lumea jocului de ieri și de azi: Ce înseamnă, de fapt, să te joci? A dispărut joaca adevărată sau s-a schimbat doar aparent? Este mai multă sau mai puțină distracție când te joci singur, pe un ecran, față de când te joci cu ceilalți, afară? Și oare contează?
Vineri, 17 iulie 2026, 10.00 – 11.20 De unde vine curajul? Grupa de vârstă 6-9 ani
Uneori știm exact ce gândim, ce simțim, ce vrem să spunem și totuși nu o facem. Ce anume ne ține pe loc chiar și atunci când avem dreptate?
În această sesiune P4C, vom explora curajul în formele lui mai puțin evidente: Dispare curajul dacă îți este și frică? Este mai greu să fii curajos în fața prietenilor decât a străinilor? Și poate fi curajul o cale de a te descoperi pe tine însuți?
Tarife: Abonament 5 zile – 200 lei / copil Ședință individuală – 50 lei / copil
Înscrieri & informații: info@filosofiepentrucopii.ro
Participarea se face doar pe bază de înscriere, în limita locurilor disponibile, pentru grupa de vârstă 6–9 ani.
Participarea se face doar pe bază de înscriere, în limita locurilor disponibile, și este destinată exclusiv categoriei de vârstă menționate.
Atelierul face parte din programul Școala de Vară la MMB – ediția 2026.
Înscrierile se fac de luni până vineri, între 10:00 – 15:00, în limita locurilor disponibile. Participarea este posibilă doar pe bază de înscriere și în funcție de categoria de vârstă.
Programul Școala de Vară la MMB – Ediția 2026 se desfășoară pe parcursul lunilor iunie, iulie, august și începutul lunii septembrie, în mai multe spații muzeale ale Muzeului Municipiului București.
Programul complet este disponibil aici – http://muzeulbucurestiului.ro/scoala-de-vara-la-mmb…/

Favorite

Detectivii mineralelor – pe urmele comorilor ascunse - Micul explorator și cuarțul roz
2026-07-14 10:15 - 11:30 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Vrei să devii detectiv al pietrelor și să descoperi secretele ascunse ale Pământului?
Muzeul Național de Istorie Naturală „Grigore Antipa” îi invită pe micii detectivi, cu vârste între 6 și 12 ani, să pătrundă în lumea fascinantă a rocilor și cristalelor, în cadrul programului de ateliere „Detectivii mineralelor”!
Ce sunt mineralele și de ce sunt atât de fascinante? Cum de unele pietre lasă urme colorate? Ce face ca un cristal să fie atât de prețios? Și cum recunoști o piatră obișnuită față de una rară? Acestea sunt doar câteva dintre întrebările la care participanții vor afla răspunsuri în cadrul atelierului.

Expediția micilor detectivi
Copiii vor porni într-o mică expediție prin Sala Mineralelor a Muzeului Antipa, unde vor explora vitrinele pline de roci, minerale și cristale spectaculoase, descoperind povești și curiozități fascinante. Apoi, în Sala Atelier, vor continua explorările cu eșantioane naturale, lupe și jocuri interactive, care îi vor provoca să gândească și să observe ca niște adevărați geologi.

Ce îi așteaptă pe micii detectivi?

Identificarea și observarea detaliată a mineralelor la microscop, prezente în kitul educațional;
Jocuri precum „Găsește mineralul” și „Adevărat sau fals?”, ce le vor testa atenția și spiritul de observație;
Momente creative în care imaginația lor va prinde aripi: vor asocia cristale și minerale cu lucruri familiare din viața de zi cu zi.

Grupa de vârstă:
La atelier pot participa copiii cu vârste între 6 și 12 ani.
Perioada de desfășurare:
Detectivii mineralelor se desfășoară în Sala Atelier a Muzeului Antipa, între orele 10:15 – 11:30
Succesiunea temelor:

Joi, 25 iunie 2026 – Aurul care păcălește ochiul, pirita (10:15 – 11:30)
Sâmbătă, 27 iunie 2026 – Călătoria în lumea cristalelor – Ametistul (10:15 – 11:30);
Vineri, 3 iulie 2026 – Malachitul: comoara verde a naturii (10:15 – 11:30);
Joi, 9 iulie 2026 – Micul explorator și cuarțul roz (10:15 – 11:30);
Marți, 14 iulie 2026 – Micul explorator și cuarțul roz (10:15 – 11:30);
Marți, 21 iulie 2026 – Malachitul: comoara verde a naturii (10:15 – 11:30);
Vineri, 24 iulie 2026 – Malachitul: comoara verde a naturii (10:15 – 11:30);
Miercuri, 5 august 2026 – Călătoria în lumea cristalelor – Ametistul (10:15 – 11:30);
Miercuri, 12 august 2026 – Cuarțul invizibil – cuarțul transparent (10:15 – 11:30);
Vineri, 21 august 2026 – Aurul care păcălește ochiul, pirita (10:15 – 11:30).

Taxa de participare

75 lei / participant
130 lei / doi frați
190 lei / trei frați

Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/.
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Vacanța la MȚR - Povești bricolate. Atelier de modelat lut și împletit ierburi (4 ani+)
2026-07-14 10:30 - 12:00 | Muzeul Național al Țăranului Român, Şoseaua Pavel D. Kiseleff 3, București 011341, București, Sector 1, 011341
Noi ne-am făcut planul de vacanță pe luna iulie:
Catrinel invită persoanele participante să privească și să înțeleagă muzeul ca pe un loc în care obiectele păstrează urme ale vieții de zi cu zi și fac legături între trecut, memorie și felul în care ne spunem astăzi propriile povești.
Alături de Ana te pui la mintea jucăriilor și a sălbăticiunilor ascunse printre obiectele din muzeu și te iei la trântă cu lutul sau rupi de mama focului hârtie ca să le îmblânzești.
Beatrice, artista, ia în vacanță familiile și, de la mic la mare, toată lumea împletește ierburi, săpunește lâna și se murdărește de tuș pe degete pentru a crea cele mai frumoase daruri și amintiri de familie.
Raluca, povestașa, vă poartă hai-hui în jurul lumii, din China până-n Grecia și din Senegal până-n muzeu, unde ne cocoțăm în pomi ai vieții, ne jucăm cu timpul, facem amulete de lut și vânăm rețete pe pereți (și un pic de cai verzi).
Lidia, artista noastră invitată, te-nvață cum să-mpungi cu acul și să bați cu furculița, după ce vă răcoriți și vă inspirați din frumoasele lucrări din muzeu.
Dacă vrei și tu așa în vacanță, hai! Ateliere de la 4 la 99 de ani.Prețul unui atelier este de 35 de lei pentru fiecare participant. Înscrierea este importantă, fără nu putem merge în vacanță împreună.
𝐒𝐚̆𝐩𝐭𝐚̆𝐦𝐚̂𝐧𝐢𝐥𝐞 𝐈-𝐕, 𝐢̂𝐧 𝐟𝐢𝐞𝐜𝐚𝐫𝐞 𝐦𝐢𝐞𝐫𝐜𝐮𝐫𝐢, 𝐝𝐞 𝐥𝐚 𝟏𝟎.𝟑𝟎, 𝐚𝐭𝐞𝐥𝐢𝐞𝐫𝐮𝐥 𝐝𝐞 𝐂𝐫𝐨𝐢𝐭, 𝐭̦𝐞𝐬𝐮𝐭 𝐬̦𝐢 𝐜𝐮𝐬𝐮𝐭 (𝟔 – 𝟗𝟗 𝐚𝐧𝐢) 𝐜𝐮 𝐋𝐢𝐝𝐢𝐚 𝐒𝐭𝐚𝐫𝐞𝐬̦În atelierele de cusut vom descoperi semne și însemne: apa curgătoare, apa cu valuri, ploaia, soarele, păsări, pești și animale, copac, forme de relief, sensul formelor echilibrate. Apoi le vom inventa pe ale noastre și le vom coase. La războiul vertical (gherghef cu urzeală), vom afla cum se realizează diferite forme geometrice, elemente decorative și legăturile necesare unui covor.Înscrieri la numărul de telefon: 0722 798 284
𝐒𝐀̆𝐏𝐓𝐀̆𝐌𝐀̂𝐍𝐀 𝐈 𝐜𝐮 𝐂𝐚𝐭𝐫𝐢𝐧𝐞𝐥 𝐑𝐚̆𝐝𝐨𝐢
𝐌𝐢𝐞𝐫𝐜𝐮𝐫𝐢, 𝟏 𝐢𝐮𝐥𝐢𝐞, 𝐨𝐫𝐚 𝟏𝟏.𝟎𝟎, 𝐉𝐮𝐫𝐧𝐚𝐥𝐮𝐥 𝐦𝐞𝐮 𝐢̂𝐧 𝐦𝐮𝐳𝐞𝐮 (𝟏𝟏 – 𝟏𝟒 𝐚𝐧𝐢)Atelierul pornește de la obiectele de zi cu zi și de la legătura fiecăruia dintre ele cu viața oamenilor care le-au folosit sau le-au dau viață. Într-o plimbare prin muzeu, vom privi haine, unelte, camere, materiale și o sală de clasă, încercând să ne dăm seama ce rol aveau aceste lucruri în interiorul casei, la diverse munci, în zilele de sărbătoare sau în ritualurile religioase.După vizita prin muzeu, fiecare participant/ă va face un mic jurnal din foi mari, imagini decupate și colaj, în care amintirile personale vor putea fi redate atât prin desene, cât și prin scris. Vom aduna în el observații, întrebări, detalii și mici descoperiri, încercând să vedem cum se leagă zilele de astăzi de cele din trecut.Durată: 1h 30 minÎnscrieri la atelieruldecreativitate@gmail.com
𝐉𝐨𝐢, 𝟐 𝐢𝐮𝐥𝐢𝐞, 𝐨𝐫𝐚 𝟏𝟏.𝟎𝟎, 𝐕𝐢𝐝𝐞𝐨-𝐣𝐮𝐫𝐧𝐚𝐥𝐮𝐥 𝐦𝐞𝐮 𝐢̂𝐧 𝐦𝐮𝐳𝐞𝐮 (𝟏𝟓 – 𝟏𝟖 𝐚𝐧𝐢)Atelierul se adresează adolescentelor și adolescenților interesate și interesați de scriere autobiografică, memorialistică sau autoficțiune în formă vizuală. Pornind de la o vizită prin muzeu, vor alege un obiect, o cameră sau un detaliu al muzeului pe care îl vor pune în legătură cu o experiență personală.În a doua parte a atelierului vor scrie un scurt text narativ la persoana I, în care își vor descrie experiența asociată, iar apoi vor realiza, cu telefoanele proprii, un scurt material video filmat în muzeu. Textul scris va fi pus în dialog cu materialul video, rezultând un video jurnal care apropie povestea personală de povestea muzeului.Durată: 1h 30 minÎnscrieri la atelieruldecreativitate@gmail.com
𝐕𝐢𝐧𝐞𝐫𝐢, 𝟑 𝐢𝐮𝐥𝐢𝐞, 𝐨𝐫𝐚 𝟏𝟏.𝟎𝟎, 𝐉𝐮𝐫𝐧𝐚𝐥𝐮𝐥 𝐦𝐞𝐮 𝐢̂𝐧 𝐦𝐮𝐳𝐞𝐮 (𝟏𝟏 – 𝟏𝟒 𝐚𝐧𝐢)Atelierul pornește de la obiectele de zi cu zi și de la legătura fiecăruia dintre ele cu viața oamenilor care le-au folosit sau le-au dau viață. Într-o plimbare prin muzeu, vom privi haine, unelte, camere, materiale și o sală de clasă, încercând să ne dăm seama ce rol aveau aceste lucruri în interiorul casei, la diverse munci, în zilele de sărbătoare sau în ritualurile religioase.După vizita prin muzeu, fiecare participant/ă va face un mic jurnal din foi mari, imagini decupate și colaj, în care amintirile personale vor putea fi redate atât prin desene, cât și prin scris. Vom aduna în el observații, întrebări, detalii și mici descoperiri, încercând să vedem cum se leagă zilele de astăzi de cele din trecut.Durată: 1h 30 minÎnscrieri la atelieruldecreativitate@gmail.com
𝐒𝐚̂𝐦𝐛𝐚̆𝐭𝐚̆, 𝟒 𝐢𝐮𝐥𝐢𝐞, 𝐨𝐫𝐚 𝟏𝟏.𝟎𝟎, 𝐒𝐮𝐛𝐢𝐞𝐜𝐭𝐮𝐥 𝐢̂𝐧 𝐯𝐢𝐝𝐞𝐨-𝐞𝐬𝐞𝐮Atelierul se adresează persoanelor interesate de gândire teoretică, artă vizuală/muzeală și scriere auto-reflexivă. Plecând de la conceptul de dispozitiv, vom explora felul în care experiența personală este mereu mediată de imagini, obiecte, limbaje și forme de interpretare.Pornind de la o vizită prin muzeu, participanții vor alege un obiect, o cameră sau un detaliu al muzeului pe care îl vor pune în legătură cu o întrebare sau o reflecție personală asupra conceptului propus. În a doua parte a atelierului vor scrie un scurt text de tip autoteoretic, iar apoi vor realiza, cu telefoanele proprii, un scurt material video filmat în muzeu.Durată: 1h 30 minÎnscrieri la atelieruldecreativitate@gmail.com
𝐒𝐀̆𝐏𝐓𝐀̆𝐌𝐀̂𝐍𝐀 𝐚 𝐈𝐈-𝐚 𝐀𝐧𝐚 𝐏𝐞𝐭𝐫𝐨𝐯𝐢𝐜𝐢-𝐏𝐨𝐩𝐞𝐬𝐜𝐮
𝐌𝐚𝐫𝐭̦𝐢, 𝟕 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐉𝐮𝐜𝐚̆𝐫𝐢𝐢 𝐝𝐞 𝐥𝐮𝐭 (𝟔 – 𝟖 𝐚𝐧𝐢)Boț cu boț și moț cu moțSpune BAU! un cot-co-doțInventăm jucării, jucărioare care beau apă cu sare, iar pe micul dodoloț îl înrudim cu nenea șorț. Și pe Păsăro-Aricioi și pe Cucu-Astronaut îi modelăm dintr-un mușuroi de lut. Mai exact, un atelier de imaginat forme din lut care primesc, la final, doi ochi și un nume, și le dăm drumul în lume.Durata: 1h 30 minÎnscrieri la atelieruldecreativitate@gmail.com
𝐌𝐢𝐞𝐫𝐜𝐮𝐫𝐢, 𝟖 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐂𝐢𝐧𝐞 𝐚 𝐫𝐨𝐧𝐭̦𝐚̆𝐢𝐭 𝐯𝐚𝐜𝐚𝐧𝐭̦𝐚? (𝟕 – 𝟏𝟎 𝐚𝐧𝐢)Cum arată dihania care mestecă perne, ciupește din ulcioare și farfurii, roade pe la încheieturi hainele de sărbătoare, scoate ochiurile covoarelor, dă bobârnace cănițelor de sticlă și o uită sfinții stând pe fiecare scaun din muzeu? Probabil o vom găsi rânjind în ultima camera din muzeu, întinsă ca o cocă în soare cu mâinile sub cap pe vreo masă sau sprijinindu-și spinarea de perete. Misterioasa lighioană va fi scărpinată și modelată în lut și chip după un scurt periplu prin muzeu.Durata: 1h 30 min – 2hÎnscrieri la atelieruldecreativitate@gmail.com
𝐉𝐨𝐢, 𝟗 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐏𝐨𝐫𝐭𝐫𝐞𝐭𝐮𝐥 𝐮𝐧𝐮𝐢 𝐬𝐜𝐚𝐮𝐧 (𝟕 – 𝟏𝟎 𝐚𝐧𝐢)Ce e un scaun? Cârma unei corăbii, munte de cățărat, cuier de agățat sacoșele de la piață sau cel mai înfofolit membru al familiei? Mai multe scaune adunate din muzeu cască gura la vizitatori și șusotesc tot felul de povești gogonețe despre cei cărora le-au fost odihnă. Și noi ne vom holba bine la ele și ne vom imagina cum arătau cei care se tolăneau pe ele, oameni sau pisici, și la ce le mai foloseau. După o asemenea investigație, ce prilej mai bun decât să ne realizăm propriul scaun antigravitațional sau măcar o spinare de scaun folosind tehnica colajului.Durata: 1h 30 min – 2hÎnscrieri la atelieruldecreativitate@gmail.com
𝐕𝐢𝐧𝐞𝐫𝐢, 𝟏𝟎 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐒𝐩𝐞𝐫𝐢𝐞𝐭𝐨𝐫𝐢 𝐜𝐮 𝐬𝐭𝐫𝐚̂𝐦𝐛𝐚̆𝐭𝐮𝐫𝐢 (𝟕 – 𝟗 𝐚𝐧𝐢)Pe vremuri oamenii își protejau recoltele de păsările pofticioase construind sperietori cu chip uman pe care le îmbrăcau în haine zdrențăroase, le îndesau bine pe cap pălării găurite pentru a le feri de insolație, iar la final le împodobeau cu tot felul de oale gălăgioase. Pornind de la acest obicei, vom realiza la rândul nostru o arătanie zâmbăreață menită să păzească ce avem mai de preț și să ușuie musafirii nepoftiți.Durata: 1h 30 minÎnscrieri la atelieruldecreativitate@gmail.com
𝐒𝐀̆𝐏𝐓𝐀̆𝐌𝐀̂𝐍𝐀 𝐚 𝐈𝐈𝐈-𝐚 𝐜𝐮 𝐁𝐞𝐚𝐭𝐫𝐢𝐜𝐞 𝐈𝐨𝐫𝐝𝐚𝐧𝐀𝐭𝐞𝐥𝐢𝐞𝐫𝐞 𝐝𝐞 𝐯𝐚𝐜𝐚𝐧𝐭̧𝐚̆ 𝐝𝐞𝐝𝐢𝐜𝐚𝐭𝐞 𝐟𝐚𝐦𝐢𝐥𝐢𝐢𝐥𝐨𝐫
𝐌𝐚𝐫𝐭̧𝐢, 𝟏𝟒 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐏𝐨𝐯𝐞𝐬̧𝐭𝐢 𝐛𝐫𝐢𝐜𝐨𝐥𝐚𝐭𝐞. 𝐀𝐭𝐞𝐥𝐢𝐞𝐫 𝐝𝐞 𝐦𝐨𝐝𝐞𝐥𝐚𝐭 𝐥𝐮𝐭 𝐬̧𝐢 𝐢̂𝐦𝐩𝐥𝐞𝐭𝐢𝐭 𝐢𝐞𝐫𝐛𝐮𝐫𝐢 (𝟒 +)Plecând de la povestea Cuibul dorinţelor, vom modela un bulgăre de lut transformându-l într-un cuib şi o pasăre măiastră inspiraţi de povestea propusă de coordonatorul atelierului.Vom modela lutul pornind de la una dintre cele mai simple tehnici de realizat un vas de lut: tehnica şnurului. Pentru ca lucrarea să fie completă vom împleti în structura lutului ierburi uscate care să ne apropie şi mai mult de ideea cuibului. Pentru că orice căsuţă are nevoie să fie locuită vom aranja frumos în cuiburile realizate o mică pasăre modelată de mâinile harnice ale participanţilor.Atelierul se adresează în primul rând familiilor (copil şi adult) dar şi tuturor celor cărora le place să modeleze lutul şi să împletească ierburi uscate.Durata: 1h 30 minÎnscrieri pe WhatsApp, la numărul de telefon: 0723.471.600
𝐌𝐢𝐞𝐫𝐜𝐮𝐫𝐢, 𝟏𝟓 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐓𝐞𝐚𝐭𝐫𝐮 𝐝𝐞 𝐮𝐦𝐛𝐫𝐞 (𝟒+)La început, participanţii vor afla ce este teatrul de umbre, când și unde a apărut: li se vor istorisi două legende care vorbesc despre începuturile teatrului de umbre. Apoi, pe baza unei povești simple, se va trece la lucrul efectiv: participanţii împărțiți pe echipe vor lucra siluetele reprezentând personajele poveștii. La sfârșit, fiecare echipă va realiza o scurtă reprezentație teatrală: ei vor mânui la panou siluetele tocmai construite și vor interpreta povestea propusă de coordonator.Atelierul se adresează în primul rând familiilor (copil şi adult) dar şi tuturor celor care vor să afle despre teatrul de umbre.Durata: 1h 30 minÎnscrieri pe WhatsApp, la numărul de telefon: 0723.471.600
𝐌𝐢𝐞𝐫𝐜𝐮𝐫𝐢, 𝟏𝟓 𝐢𝐮𝐥𝐢𝐞, 𝐨𝐫𝐚 𝟏𝟕.𝟎𝟎, 𝐀𝐫𝐭𝐚 𝐢̂𝐦𝐩𝐥𝐞𝐭𝐢𝐫𝐢𝐢 𝐜𝐮 𝐟𝐢𝐛𝐫𝐞 𝐯𝐞𝐠𝐞𝐭𝐚𝐥𝐞. 𝐌𝐢𝐜𝐢 𝐟𝐢𝐠𝐮𝐫𝐢𝐧𝐞 𝐝𝐢𝐧 𝐩𝐚̆𝐧𝐮𝐬̧𝐢 𝐬̧𝐢 𝐚𝐫𝐚𝐧𝐣𝐚𝐦𝐞𝐧𝐭𝐞 𝐟𝐥𝐨𝐫𝐚𝐥𝐞, 𝐜𝐮 𝐁𝐞𝐚𝐭𝐫𝐢𝐜𝐞 𝐈𝐨𝐫𝐝𝐚𝐧Arta împletirii cu fibre vegetale este foarte veche. Împletiturile vegetale erau folosite în gospodărie de la realizarea hambarelor, a căruţelor şi coşurilor până la confecţionarea pălăriilor şi jucăriilor pentru copii. Împletirea cu pănuși de porumb s-a folosit mai târziu, când porumbul a intrat și în viața țăranului român.Din pănuși se realizau în special obiecte simple: jucării, coșuri în care se țineau obiecte ușoare, pălării etc.La atelierul de împletit cu pănuși vom realiza figurine de mici dimensiuni şi mici aranjamente florale.Durata: 1h 30 minÎnscrieri pe WhatsApp, la numărul de telefon: 0723.471.600
𝐉𝐨𝐢, 𝟏𝟔 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐈̂𝐦𝐩𝐚̂𝐬𝐥𝐢𝐫𝐞𝐚 𝐥𝐚̂𝐧𝐞𝐢 𝐧𝐞𝐭𝐨𝐚𝐫𝐬𝐞 𝐜𝐮 𝐚𝐣𝐮𝐭𝐨𝐫𝐮𝐥 𝐚𝐩𝐞𝐢 𝐬̧𝐢 𝐬𝐚̆𝐩𝐮𝐧𝐮𝐥𝐮𝐢 – 𝐏𝐨𝐝𝐨𝐚𝐛𝐞: 𝐛𝐫𝐨𝐬̦𝐞, 𝐛𝐫𝐚̆𝐭̦𝐚̆𝐫𝐢 (𝟒 +)Din cele mai vechi timpuri, lâna a fost materialul de bază pentru realizarea vestimentației, a traistelor și desagilor, dar și a obiectelor care înfrumusețează casa: covoare, preșuri, peretare, ștergare etc. La acest atelier, ne vom împrieteni și noi cu lâna netoarsă. Vom învăța s-o modelăm cu ajutorul apei și săpunului, transformând-o în podoabe: broșe, brățări, bune de dăruit persoanelor dragi sau de asortat la vestimentația proprie.Atelierul se adresează în primul rând familiilor (copil şi adult) dar şi tuturor celor care vor să afle despre această tehnică.Durata: 1h 30 minÎnscrieri pe WhatsApp, la numărul de telefon: 0723.471.600
𝐕𝐢𝐧𝐞𝐫𝐢, 𝟏𝟕 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐏𝐨𝐯𝐞𝐬̦𝐭𝐢 𝐬̦𝐭𝐚𝐦𝐩𝐢𝐥𝐚𝐭𝐞. 𝐅𝐞𝐥𝐢𝐜𝐢𝐭𝐚̆𝐫𝐢 𝐝𝐞 𝐭𝐫𝐢𝐦𝐢𝐬 𝐩𝐞𝐫𝐬𝐨𝐚𝐧𝐞𝐥𝐨𝐫 𝐝𝐫𝐚𝐠𝐢 (𝟒+)Astăzi, oamenii folosesc din ce în ce mai puțin scrisul de mână pentru a trimite mesaje persoanelor dragi. Scrisorile și felicitările nu mai sunt „la modă”. Dar ce bucurie când, totuși, găsim și altceva în cutia poștală, în afară de facturi și alte înștiințări oficiale!La acest atelier vom crea ștampile personalizate și le vom folosi la înfrumusețarea felicitărilor pe care vrem să le trimitem persoanelor dragi.Atelierul se adresează în primul rând familiilor (copil şi adult) dar şi tuturor celor care vor să afle despre această tehnică.Durata: 1h 30 minÎnscrieri pe WhatsApp, la numărul de telefon: 0723.471.600
𝐒𝐀̆𝐏𝐓𝐀̆𝐌𝐀̂𝐍𝐀 𝐚 𝐈𝐕-𝐚 𝐜𝐮 𝐑𝐚𝐥𝐮𝐜𝐚 𝐎𝐩𝐫𝐞𝐚-𝐌𝐢𝐧𝐨𝐢𝐮
𝐌𝐚𝐫𝐭̦𝐢, 𝟐𝟏 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐃𝐞 𝐩𝐨𝐯𝐞𝐬𝐭𝐞 – 𝐂𝐞𝐥 𝐦𝐚𝐢 𝐧𝐞𝐩𝐫𝐢𝐜𝐞𝐩𝐮𝐭 𝐨𝐥𝐚𝐫 𝐝𝐢𝐧 𝐥𝐮𝐦𝐞 (𝟗+)În prima zi de poveste* vom călătorii tocmai în China, unde meșteșugul în a lucra lutul era la mare cinste. Nu spune povestea, dar voi spune eu, și cât e de greu să faci ca un boț de pământ să se transforme în ceva foarte prețios!Dar ce ne facem când pasiunea e foarte mare, munca pe măsură și ceea ce rezultă are forma unei … grămezi de gunoi?! Și când propria breaslă de meșteșugari vrea să te facă de rușine și să te excludă?Hai la poveste, dacă vrei să auzi cum se termină. Și să vezi și cum se simte lutul, făcând dintr-un boț de pământ umed și rece un obiect care să ne aducă aminte cât de buni suntem la ceva anume.Această activitate se va desfășura numai în spațiul Atelier, expunerea fiind închisă în zilele de marți.*Cel mai nepriceput olar din lume, ChinaÎnscrieri la atelieruldecreativitate@gmail.com
𝐌𝐢𝐞𝐫𝐜𝐮𝐫𝐢, 𝟐𝟐 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐃𝐞 𝐩𝐨𝐯𝐞𝐬𝐭𝐞 – 𝐂𝐚 𝐬𝐚𝐫𝐞𝐚-𝐧 𝐛𝐮𝐜𝐚𝐭𝐞 (+𝟔)Pornim de la povestea Ca sarea-n bucate, cum altfel?, în care vom închipui niște meniuri regești, dar și tot felul de năstrușnicii, de la sarmale fierte în sirop de zahăr până la spanac cu miere.Și pentru că tot suntem în vacanță și avem timp, putem merge și în expoziția permanentă, să descoperim tot felul de lucruri legate de mâncare: poate o troiță unde călătorii găseau de-mbucat sau o haină „bună”, purtată la tot felul de petreceri țărănești? Vom și poposi în fața lucrurilor care ne plac cel mai mult și le vom schița, pentru a ne fi inspirație apoi în atelier, unde, pe un șervet, vom fixa, cu culori, unul dintre cele mai frumoase momente din viața noastră: familie+iubire+hrană.Spațiul de desfășurare: spațiul Atelier și expoziția permanentăDurata: 1h 30 minÎnscrieri la atelieruldecreativitate@gmail.com
𝐉𝐨𝐢, 𝟐𝟑 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐃𝐞 𝐩𝐨𝐯𝐞𝐬𝐭𝐞 – 𝐏𝐨𝐦𝐮𝐥 𝐯𝐢𝐞𝐭̦𝐢𝐢 (𝟔+)Voi începe cu o poveste* de tare departe. Dar dacă voi înlocui cuvântul „baobab” cu „stejar”, o să juri că-i o poveste neaoșă despre prietenie, lăcomie, putere de a dărui și despre cum face omul la supărare. Copacul, pardon, nu omul. Apoi ne vom plimba prin muzeu și vom căuta să descoperim de ce țăranul socotea copacii atât de importanți, încât și-a imaginat chiar propria viața ca pe un pom. Apoi, vom închipui cel mai frumos copac din lume pe o bucată de pânză, pentru a îmbrăca cu viață, după rânduiala veche, un petic de perete. Spațiul de desfășurare: Atelierul de creativitate și expoziția permanentă.*Iepurele și baobabul, SenegalDurata: 1h 30 minÎnscrieri la atelieruldecreativitate@gmail.com
𝐕𝐢𝐧𝐞𝐫𝐢, 𝟐𝟒 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐃𝐞 𝐩𝐨𝐯𝐞𝐬𝐭𝐞 – 𝐃𝐞𝐬𝐩𝐫𝐞 𝐓𝐢𝐦𝐩, 𝐜𝐚𝐥𝐞𝐧𝐝𝐚𝐫 𝐬̦𝐢 𝐜𝐢𝐫𝐞𝐬̦𝐞 (𝟖+)La noi în muzeu există o sală numită Timp. Ei, da, cum să „prinzi” Timpul în obiecte și povești, pe pereți sau în cutiuțe? Uite așa! În mijlocul cămăruței cu Timp avem o masă luuuuungă, cât un an, în care fiecare lună se arată după viața țăranilor de demult. Ba cu ger, ba cu cireșe.Am găsit și o poveste* minunată, pe potriva mesei, în care aceeași lună ba-i mumă pentru unii, ba-i ciumă pentru alții. Descâlcim timpul și povestea, apoi mergem în atelier și desenăm cea mai frumoasă lună din an, ba chiar un calendar, după viața noastră de acum.*Mamă bogată, mamă sărmană, GreciaDurata: 1h 30 minÎnscrieri la atelieruldecreativitate@gmail.com
𝐒𝐀̆𝐏𝐓𝐀̆𝐌𝐀̂𝐍𝐀 𝐚 𝐕-𝐚
𝐌𝐚𝐫𝐭̧𝐢, 𝟐𝟖 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐁𝐮𝐜𝐡𝐞𝐭𝐮𝐥 𝐝𝐞 𝐟𝐥𝐨𝐫𝐢. 𝐈̂𝐦𝐩𝐥𝐞𝐭𝐢𝐭𝐮𝐫𝐢 𝐜𝐮 𝐩𝐥𝐚𝐧𝐭𝐞 𝐮𝐬𝐜𝐚𝐭𝐞 – 𝐩𝐚̆𝐧𝐮𝐬̧ 𝐬̧𝐢 𝐟𝐫𝐮𝐧𝐳𝐞 𝐝𝐞 𝐢𝐫𝐢𝐬 , 𝐜𝐮 𝐁𝐞𝐚𝐭𝐫𝐢𝐜𝐞 𝐈𝐨𝐫𝐝𝐚𝐧(𝟒+). 𝐀𝐭𝐞𝐥𝐢𝐞𝐫 𝐝𝐞 𝐯𝐚𝐜𝐚𝐧𝐭̧𝐚̆ 𝐝𝐞𝐝𝐢𝐜𝐚𝐭 𝐟𝐚𝐦𝐢𝐥𝐢𝐢𝐥𝐨𝐫Arta împletirii cu fibre vegetale este foarte veche. De-a lungul timpului s-a folosit în gospodărie pentru realizarea de garduri, leagăne pentru copii, coşuri, pălării, jucării etc.Pănuşul s-a folosit mai târziu când porumbul a intrat și în viața țăranului român. Se realizau în special obiecte simple cum ar fi: jucării, coșuri în care se țineau obiecte ușoare, pălării etc.La acest atelier vom folosi şi noi plante uscate: frunze de iris şi pănuş pentru a realiza mici bucheţele de flori pe care le putem dărui persoanelor dragi.Atelierul se adresează în primul rând familiilor (copil şi adult), dar şi tuturor celor care vor să afle despre această tehnică.Durata: 1h 30 minÎnscrierile se fac pe WhattApp la numărul de telefon: 0723471600
𝐌𝐢𝐞𝐫𝐜𝐮𝐫𝐢, 𝟐𝟗 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐓𝐞𝐚𝐭𝐫𝐮 𝐝𝐞 𝐮𝐦𝐛𝐫𝐞 𝐜𝐮 𝐁𝐞𝐚𝐭𝐫𝐢𝐜𝐞 𝐈𝐨𝐫𝐝𝐚𝐧 (𝟒 +). 𝐀𝐭𝐞𝐥𝐢𝐞𝐫 𝐝𝐞 𝐯𝐚𝐜𝐚𝐧𝐭̧𝐚̆ 𝐝𝐞𝐝𝐢𝐜𝐚𝐭 𝐟𝐚𝐦𝐢𝐥𝐢𝐢𝐥𝐨𝐫La început, participanţii vor afla ce este teatrul de umbre, când și unde a apărut: li se vor istorisi două legende care vorbesc despre începuturile teatrului de umbre. Apoi, pe baza unei povești simple, se va trece la lucrul efectiv: participanţii împărțiți pe echipe vor lucra siluetele reprezentând personajele poveștii. La sfârșit, fiecare echipă va realiza o scurtă reprezentație teatrală: ei vor mânui la panou siluetele tocmai construite și vor interpreta povestea propusă de coordonator.Atelierul se adresează în primul rând familiilor (copil şi adult) dar şi tuturor celor care vor să afle despre teatrul de umbre.Durata: 1h 30 minÎnscrieri pe WhatsApp, la numărul de telefon: 0723.471.600
𝐉𝐨𝐢, 𝟑𝟎 𝐢𝐮𝐥𝐢𝐞, 𝐨𝐫𝐚 𝟏𝟏.𝟎𝟎, 𝐕𝐢𝐝𝐞𝐨-𝐣𝐮𝐫𝐧𝐚𝐥 𝐦𝐞𝐮 𝐢̂𝐧 𝐦𝐮𝐳𝐞𝐮 𝐜𝐮 𝐂𝐚𝐭𝐫𝐢𝐧𝐞𝐥 𝐑𝐚̆𝐝𝐨𝐢 (𝟏𝟓 – 𝟏𝟖 𝐚𝐧𝐢)Atelierul se adresează adolescentelor și adolescenților interesate și interesați de scriere autobiografică, memorialistică sau autoficțiune în formă vizuală. Pornind de la o vizită prin muzeu, vor alege un obiect, o cameră sau un detaliu al muzeului pe care îl vor pune în legătură cu o experiență personală.În a doua parte a atelierului vor scrie un scurt text narativ la persoana I, în care își vor descrie experiența asociată, iar apoi vor realiza, cu telefoanele proprii, un scurt material video filmat în muzeu. Textul scris va fi pus în dialog cu materialul video, rezultând un video jurnal care apropie povestea personală de povestea muzeului.Durată: 1h 30 minÎnscrieri la atelieruldecreativitate@gmail.com
𝐕𝐢𝐧𝐞𝐫𝐢, 𝟑𝟏 𝐢𝐮𝐥𝐢𝐞, 𝐨𝐫𝐚 𝟏𝟎.𝟑𝟎, 𝐃𝐞 𝐩𝐨𝐯𝐞𝐬𝐭𝐞 – 𝐇𝐚𝐫𝐭𝐚 𝐬𝐮𝐧𝐞𝐭𝐞𝐥𝐨𝐫 𝐜𝐮 𝐑𝐚𝐥𝐮𝐜𝐚 𝐎𝐩𝐫𝐞𝐚- 𝐌𝐢𝐧𝐨𝐢𝐮 (+𝟏𝟎)O să dau mai departe o poveste* auzită de la un povestitor din Anglia, Jem, într-o intersecție aglomerată, pe la asfințit, în Brașov. O poveste despre sunete și zgomot și despre a fi diferit. Apoi vom încerca să ne dăm seama cum acționează sunetele asupra corpului, emoțiilor, gândurilor. Vom zburda prin intersecții aglomerate, câmpuri și păduri, șantiere, stupi, oceane și locuri de joacă, case de bunici sau prin vreun scrânciob de copil, pe la noi prin atelier. Vom băga de seamă ce ne bucură, ce ne agită, ce ne rănește din lumea nevăzută, dar atât de prezentă, a sunetelor. Apoi, fiecare va experimenta liniștea de a face o hartă a sunetelor bune. Să fie acolo, când ne înconjoară prea mult zgomot.PS: Aveți grijă cu ce ton sugerați copiilor să vină la acest atelier. Nici prea dramatic, nici prea serios, nici prea autoritar, știți voi…*Muzica nopții, NigeriaDurată 1h 30 minÎnscrieri la atelieruldecreativitate@gmail.com
Favorite

Școala de vară la MMB. Atelier de filosofie pentru copii (10 ani+)
2026-07-14 11:30 - 13:00, 2026-07-15 11:30 - 13:00, 2026-07-16 11:30 - 13:00 | Muzeul Municipiului Bucureşti – Palatul Suțu, Bulevardul Ion C. Brătianu 2, București 030167, București, Sector 3, 030167
Școala de vară la MMB Ateliere de filosofie pentru copii (10+) cu Mirela Elisei
Muzeul Municipiului București vă invită să participați la atelierele de filosofie pentru copii (grupa de vârstă 10+) cu Mirela Elisei, la Palatul Suțu, Bd. I.C. Brătianu, nr. 2, în săptămâna 13 – 17 iulie 2026 (luni – vineri), la ora 11.30.
Atelierele îi încurajează pe copii să gândească critic, să-și exprime ideile liber și să învețe din experiența celorlalți folosind metoda P4C – Philosophy for Children.
PROGRAM Luni, 13 iulie 2026, 11.30 – 13.00 De unde știm că ceva este adevărat? Grupa 10+Avem dreptul să credem orice vrem, chiar dacă credințele noastre pot dăuna altora? Într-o lume în care informația circulă instantaneu, iar fiecare poate publica orice online, cum deosebim adevărul de ficțiune? De ce unele persoane cred că pământul este plat, că nu am ajuns niciodată pe Lună.? Oare suntem cu toții vulnerabili la astfel de credințe? Cum deosebim gândirea critică sănătoasă de teoriile conspirației? Cine beneficiază când oamenii nu mai au încredere în instituții?Prin dialog filosofic, vom explora fragilitatea cunoașterii umane și responsabilitatea noastră etică în era digitală.
Marți, 14 iulie 2026, 11.30 – 13.00 Ce este dreptatea? Grupa 10+Uneori cineva ia o decizie care ți se pare profund nedreaptă . Simți asta, înainte să o poți spune în cuvinte. Dar când încerci să explici de ce e nedrept, îți dai seama că nu e atât de simplu pe cât părea.În această sesiune P4C, vom cerceta împreună una dintre cele mai vechi întrebări ale omenirii: Dreptatea înseamnă că toată lumea primește același lucru sau că fiecare primește ce are nevoie? Poate o regulă corectă să ducă la un rezultat nedrept? Cine are dreptul să decidă ce este just? Și dacă ceva este legal, înseamnă automat că este și drept?
Miercuri, 15 iulie 2026, 11.30 – 13.00 Ce face o prietenie reală? Grupa 10+Uneori cineva ia o decizie care ți se pare profund nedreaptă . Simți asta, înainte să o poți spune în cuvinte. Dar când încerci să explici de ce e nedrept, îți dai seama că nu e atât de simplu pe cât părea.În această sesiune P4C, vom cerceta împreună una dintre cele mai vechi întrebări ale omenirii: Dreptatea înseamnă că toată lumea primește același lucru sau că fiecare primește ce are nevoie? Poate o regulă corectă să ducă la un rezultat nedrept? Cine are dreptul să decidă ce este just? Și dacă ceva este legal, înseamnă automat că este și drept?
Joi, 16 iulie 2026, 11.30 – 13.00 Etica Jocurilor video Grupa 10+Ai atacat, ai demolat, ai trădat aliați sau ai condus imperii fără nicio remușcare și totul părea perfect normal, pentru că „era doar un joc.” Dar cine stabilește unde se termină ficțiunea și unde începe ceva mai complicat?În această sesiune P4C, vom cerceta împreună universul jocurilor video: Dacă faci în mod repetat ceva într-un joc, te schimbă acest lucru ca persoană? Ar trebui jocurile să aibă limite morale și dacă da, cine le trasează? Există o diferență între a te bucura de violența dintr-un joc și a o accepta în viața reală?
Vineri, 17 iulie 2026, 11.30 – 13.00 Cine sunt eu cu adevărat? Grupa 10+Ești aceeași persoană acasă, la școală, cu prietenii, singur în cameră? Sau purtăm măști diferite fără să ne dăm seama? Ce rămâne constant în tot acest du-te-vino al rolurilor pe care le jucăm?O sesiune despre identitate și schimbare interioară: Dacă ne transformăm constant, mai există ceva fix în noi? Este adaptarea o formă de înțelepciune sau de pierdere a sinelui? Poate cineva să ne cunoască cu adevărat sau ne cunoaștem noi înșine?
Tarife: Abonament 5 zile – 200 lei / copil Ședință individuală – 50 lei / copil Înscrieri & informații: info@filosofiepentrucopii.ro
Participarea se face doar pe bază de înscriere, în limita locurilor disponibile, pentru grupa de vârstă 6–9 ani.Participarea se face doar pe bază de înscriere, în limita locurilor disponibile, și este destinată exclusiv categoriei de vârstă menționate.
Atelierul face parte din programul Școala de Vară la MMB – ediția 2026.
Înscrierile se fac de luni până vineri, între 10:00 – 15:00, în limita locurilor disponibile. Participarea este posibilă doar pe bază de înscriere și în funcție de categoria de vârstă.
Programul Școala de Vară la MMB – Ediția 2026 se desfășoară pe parcursul lunilor iunie, iulie, august și începutul lunii septembrie, în mai multe spații muzeale ale Muzeului Municipiului București.Programul complet este disponibil aici – https://muzeulbucurestiului.ro/scoala-de-vara-la-mmb…/

Favorite

Robotică distractivă
2026-07-14 13:00 - 14:30, 2026-07-15 13:00 - 14:30, 2026-07-16 13:00 - 14:30 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa” și www.scoalait.ro vă invită să îi aduceți pe cei mici la „Atelierele de Robotică Distractivă” la Muzeul Antipa!
Vara aceasta, tehnologia și știința se întâlnesc în cel mai captivant loc cu putință, la Muzeul Național de Istorie Naturală „Grigore Antipa”! Alături de specialiștii de la Școala IT, îi invităm pe micii exploratori cu vârste între și 6 – 13 ani la o serie de ateliere interactive și creative, unde joaca se transformă în cunoaștere, iar curiozitatea e motorul fiecărei zile.
Ce le oferim copiilor?
O experiență de învățare STEAM completă (Știință, Tehnologie, Inginerie, Artă, Matematică), în care tehnologia e explicată pe înțelesul lor, prin experimente, jocuri și proiecte practice.
Cum arată o zi la „Atelierele de Robotică Distractivă”?
Copiii participă zilnic, de marți până vineri, la activități captivante cu roboți educaționali, programare, electronică, realitate virtuală, modelare și imprimare 3D, dar și art & craft pentru stimularea creativității.
Fiecare modul săptămânal are o temă diferită și un proiect unic, pe care copiii îl iau acasă (cu excepția modulelor IV și V):
Grupa de vârstă:
Programul este destinat copiilor cu vârste cuprinse între 6 și 13 ani.
Perioada de desfășurare:
Atelierele de Robotică Distractivă se desfășoară de marți până vineri, între orele 13:00 și 14:30, în Sala Atelier a Muzeului Antipa.
Succesiunea modulelor este următoarea:

Modul I – Lumina

23 – 26 iunie 2026, între orele 13:00 – 14:30;

Modul II – Sunetul

30 iunie – 3 iulie 2026, între orele 13:00 – 14:30;

Modul III – Mecanisme de mișcare

7 – 10 iulie 2026, între orele 13:00 – 14:30;

Modul IV – Plantele și viața

14 – 17 iulie 2026, între orele 13:00 – 14:30;

Modul V – Casa inteligentă

21 – 24 iulie 2026, între orele 13:00 – 14:30.
Modul I – Lumina
Teme abordate :
– Surse de lumină naturale și artificiale;
– Anatomia ochiului uman (machetă printată 3D);
– Culorile luminii albe și descompunerea prin prismă;
– Reflexie și refracție;
– Vedere 3D și imagini stereoscopice;
– Rolul luminii în natură;
– Detecția luminii cu ajutorul roboților și programarea acestora în blocuri de comenzi sau prin desen.
Tehnologii și echipamente utilizate: roboți educaționali Fable Shape Robotics, roboți educaționali Ozobot, căști de realitate virtulă și augmentată (căști ClassVR, exclusiv educaționale), imprimare 3D, modelare cu creion 3D, experimente optice cu surse laser/LED, truse optice școlare, simulatoare sotfware, discul lui Newton, ochelari 3D.
Modul II – Sunetul
Teme abordate:
– Ce este sunetul și cum se propagă;
– Anatomia urechii și percepția auditivă (machetă printată 3D);
– Codul Morse și semnale sonore;
– Aplicații în natură și tehnologie;
– Sunetul în muzică și creație artistică;
– Detecția și generarea sunetului cu ajutorul roboților și programarea acestora în blocuri de comenzi.
Tehnologii și echipamente utilizate: kituri Bosoneducational, kituri robotice LEGO Spike Prime, platforma Makey Makey, căști de realitate virtulă și augmentată (căști ClassVR, exclusiv educaționale), imprimare 3D, truse audio școlare, simulatoare software.
Modul III – Mecanisme de mișcare
Teme abordate:
– Mișcarea mecanică și observarea ei;
– Transmisii: roți, axe, curele (modele printate 3D);
– Motoarele în robotică;
– Controlul direcției și testarea pe trasee;
– Aplicații în transport și industrie;
– Construcția de subansambluri robotice, mecanice, cu motor;
– Programarea roboților și a subansamblurilor robotice în blocuri de comenzi.
Tehnologii și echipamente utilizate: kituriLEGOTechnic, roboți educaționali Codey Rocky, căști de realitate virtula și augmentată (căști ClassVR, exclusiv educaționale), imprimare 3D, truse școlaredemecanică, simulatoare software, creioane 3D.
Modul IV – Plantele și viața
Teme abordate:
– Structura plantelor;
– Ciclul de viață;
– Fotosinteza;
– Rolul plantelor în natură și ecosisteme;
– Tehnologia în agricultură;
– Programarea roboților pentru monitorizarea și îngrijirea plantelor.
Tehnologii și echipamente utilizate: roboți edu-caționali Codey Rocky, kituri robotice LEGO Spike Prime, senzori Boson educational, imprimare 3D, modelare cu creion 3D, truse de biologie, programare cu roboți mBlock, simulatoaresoftware.
Modul V – Casa inteligentă
Teme abordate :
– Ce este o casă inteligentă;
– Detectarea mișcării, luminii, sunetului;
– Automatizări simple: lumină, alarmă, afișaj;
– Programarea condiționată (dacă…atunci…);
– Economia de energie prin tehnologie;
– Electronică și programare.
Tehnologii și echipamente utilizate: kituri robotice LEGO Spike Prime, senzori Boson educational, căști de realitate virtula și aug-mentată (căști ClassVR, exclusiv educaționale), imprimare 3D, modelare cu creion 3D, pro-gramare cu roboți educaționali Ozobot, simulatoare software.

Taxa de participare:
— Modulul – 300 lei/participant;
— Modulul – 550 lei/doi frați;
— Pachet 2 module – 550 lei/participant;
— Pachet 2 module – 1000 lei/doi frați;
— 1 ședință – 85 lei/participant;
— 1 ședință – 160 lei/doi frați;
— 1 ședință – 220 lei/trei frați.
Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/.
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Tabăra urbană 2026: ReCreație Științifică
2026-07-14 13:00 - 15:00, 2026-07-15 13:00 - 15:00 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa” și Holy Moly îi invită pe copii în această vară să participe la „Tabăra urbană 2026: ReCreație Științifică”, o modalitate utilă și distractivă de petrecere a timpului liber.
Chimia nu înseamnă doar formule și eprubete. În atelierele noastre, chimia înseamnă culori care apar din senin, lichide care nu respectă regulile, materiale care se transformă și experimente care îi fac pe copii să spună: „Cum e posibil?”
Atelierele sunt gândite ca o aventură prin lumea fenomenelor ascunse din jurul nostru. Copiii nu stau deoparte și nu urmăresc doar demonstrații, ci testează, amestecă, construiesc, încearcă, greșesc și descoperă singuri ce se întâmplă. Exact așa cum lucrează adevărații cercetători.
Fiecare întâlnire pornește de la o întrebare-surpriză și îi provoacă pe copii să găsească explicații prin joc și experiment. Uneori devin detectivi ai culorilor, alteori exploratori ai materialelor ciudate sau inventatori ai unor reacții spectaculoase.
Activitățile sunt interactive, sigure și adaptate vârstei copiilor, iar la final fiecare copil va pleca acasă cu propriile creații, experimente sau mici descoperiri realizate chiar de el.

Grupa de vârstă:
Programul este destinat copiilor cu vârste cuprinse între 7 și 13 ani.

Perioada de desfășurare:
Tabăra urbană 2026: ReCreație Științifică se desfășoară de marți până vineri, în Sala Atelier a Muzeului Antipa.
Succesiunea modulelor este următoarea :

Modul I: Unde se ascunde chimia în fiecare zi? (23 – 26 iunie 2026), în intervalul orar 13:00 – 15:00;
Modulul II: Cum explică chimia lumea din jurul nostru ? (14 – 17 iulie 2026), în intervalul orar 13:00 – 15:00;
Modulul III: Cum creează chimia culoare, lumină și spectacol? (11 -14 august 2026), în intervalul orar 10:15 – 12:15.

Modul I: Unde se ascunde chimia în fiecare zi?
23 – 26 iunie 2026, în intervalul orar 13:00 – 15:00
În acest modul, copiii descoperă că chimia nu există doar în laborator, ci și în lucrurile pe care le folosim zilnic: în mâncare, în băuturi, în produsele de curățenie, în parfumuri și în multe dintre transformările pe care le observăm în jurul nostru fără să ne dăm seama.
Fiecare atelier pornește de la întrebări simple și apropiate de experiența copiilor:
De ce apar bulele? Cum se formează spuma? De ce unele fructe își schimbă culoarea? Cum poate săpunul să curețe grăsimea? Cum apar mirosurile și parfumurile?
Copiii nu vor fi doar spectatori. Vor experimenta, vor testa, vor compara, vor observa și vor încerca singuri diferite variante. Unele experimente vor funcționa imediat, altele vor trebui ajustate sau refăcute, iar acest proces îi ajută să înțeleagă că știința înseamnă curiozitate, încercare și descoperire.
Fiecare întâlnire combină:

experimente interactive și sigure;
activități practice realizate de copii;
explicații simple și clare;
legături între chimie și viața de zi cu zi.

Tema 1 (23 iunie 2026): Poate mâncarea să facă magie?
Bucătăria poate deveni un adevărat laborator de chimie. În acest atelier, copiii descoperă că ingrediente obișnuite pot produce reacții surprinzătoare: bule, spumă, gaze, cristale sau schimbări neașteptate de culoare.
Prin experimente interactive, copiii observă cum reacționează diferite ingrediente atunci când sunt combinate și descoperă că multe transformări care apar în timpul gătitului sunt, de fapt, reacții chimice.
Exemple de activități:

vulcani culinari și reacții efervescente;
lichide care își schimbă culoarea;
experimente cu spumă alimentară;
cristale realizate din ingrediente alimentare;
provocări de tip „ghicește reacția”.

Ce înțeleg copiii:

cum apar gazele într-o reacție;
de ce unele amestecuri cresc sau se transformă;
cum se formează cristalele;
de ce chimia este importantă în prepararea alimentelor.

Tema 2 (24 iunie 2026): De ce fuge murdăria de săpun?
În acest atelier, copiii descoperă că apa singură nu poate curăța totul și că săpunul are un mic „secret” chimic care îl ajută să îndepărteze murdăria și grăsimea.
Prin experimente cu spumă, pete, grăsimi și ingrediente folosite frecvent la curățenie, copiii investighează cum funcționează produsele de curățare și de ce anumite substanțe curăță mai bine decât altele.
Participanții vor testa diferite combinații și vor descoperi că multe ingrediente obișnuite din casă — precum sarea, oțetul sau bicarbonatul — pot produce reacții surprinzătoare și pot ajuta la curățarea diferitelor suprafețe.
Exemple de activități:

culori care „fug” de detergent;
experimente cu spumă și bule;
teste de curățare a petelor și suprafețelor;
reacții între oțet și bicarbonat;
comparații între diferite soluții de curățare;
mini-experimente cu săpunuri și emulsii.

Ce înțeleg copiii:

cum funcționează săpunul și detergentul;
de ce grăsimea este greu de îndepărtat doar cu apă;
cum reacționează bicarbonatul și oțetul;
de ce unele substanțe curăță mai bine decât altele;
cum folosim chimia în activitățile de zi cu zi.

Tema 3 (25 iunie 2026): Cum se schimbă alimentele fără să le atingem?
În acest atelier, copiii descoperă că unele alimente se transformă chiar și atunci când par să stea pe loc. Fructele își schimbă culoarea, unele băuturi produc bule, iar anumite ingrediente își modifică gustul, mirosul sau textura în timp.
Prin observații și experimente interactive, copiii explorează transformări lente și aproape invizibile și descoperă că multe dintre alimentele consumate zilnic trec prin reacții chimice continue.
Atelierul îi ajută să înțeleagă că timpul, aerul și microorganismele pot schimba complet un aliment.
Exemple de activități:

experimente cu oxidarea fructelor;
mini-experimente despre fermentație;
observații asupra alimentelor care produc gaze;
comparații între alimente proaspete și transformate;
provocări de observație și analiză.

Ce înțeleg copiii:

de ce unele alimente își schimbă culoarea;
cum apar fermentația și gazele;
cum se modifică gustul, mirosul și textura alimentelor;
că multe reacții chimice au loc lent și nu sunt vizibile imediat.

Tema 4 (26 iunie 2026): Cum fabricăm parfumuri și creme?
În acest atelier, copiii explorează lumea parfumurilor, a cosmeticelor și a materialelor cu texturi surprinzătoare. Participanții descoperă cum pot fi combinate lichide, uleiuri și arome pentru a crea produse asemănătoare celor folosite zi de zi.
Prin experimente și combinații creative, copiii observă cum apar mirosurile, cum se formează cremele și de ce unele ingrediente se amestecă ușor, în timp ce altele rămân separate.
Atelierul funcționează ca un mic laborator senzorial și creativ în care copiii testează, compară și creează propriile combinații parfumate.
Exemple de activități:

realizarea unor parfumuri simple;
combinații parfumate cu diferite arome;
mini-creme și emulsii;
experimente cu uleiuri și lichide;
materiale cu texturi moi, dense sau cremoase.

Ce înțeleg copiii:

cum apar mirosurile și parfumurile;
de ce unele ingrediente se amestecă iar altele nu;
cum se formează emulsile și texturile;
cum sunt create multe dintre produsele folosite în viața de zi cu zi.

Modulul II: Cum explică chimia lumea din jurul nostru ?
14 – 17 iulie 2026, în intervalul orar 13:00 – 15:00
Aerul, apa, presiunea, temperatura sau energia par lucruri obișnuite – până când încep să facă lucruri care par imposibile.
În acest modul, copiii explorează fenomene surprinzătoare din lumea din jurul lor și descoperă că multe dintre lucrurile pe care le vedem zilnic pot fi explicate prin chimie și știință. Obiecte care se mișcă fără să fie atinse, lichide care se comportă ciudat, reacții care produc căldură sau frig și materiale care își schimbă forma devin punctul de plecare pentru experimente interactive și provocări amuzante.
Copiii nu vor primi doar explicații, ci vor testa, vor compara și vor descoperi singuri cum funcționează aceste fenomene. Fiecare atelier este construit în jurul observației, curiozității și experimentului practic.
Fiecare întâlnire combină:

experimente interactive și sigure;
activități practice realizate de copii;
fenomene spectaculoase explicate pe înțelesul lor;
conexiuni între chimie și lumea reală.

Tema 1 (14 iulie 2026): Poți vedea un gaz invizibil?
Aerul pare gol, dar poate împinge, ridica sau deplasa obiecte fără să îl vedem. În acest atelier, copiii descoperă că gazele ocupă spațiu și pot produce efecte surprinzătoare.
Prin experimente interactive, participanții observă cum apar gazele într-o reacție și cum pot acestea să umfle baloane, să miște obiecte sau să creeze presiune.
Exemple de activități:

baloane care se umflă singure;
experimente cu presiune și aer;
reacții care produc gaze;
obiecte deplasate de aer sau presiune;
provocări cu aer și recipiente închise.

Ce înțeleg copiii:

faptul că gazele ocupă spațiu chiar dacă nu le vedem;
cum apare presiunea;
cum se formează gazele într-o reacție;
cum poate aerul să împingă sau să deplaseze obiecte.

Tema 2 (15 iulie 2026): De ce apa face lucruri imposibile?
Apa poate urca prin materiale, poate susține obiecte, poate separa substanțe sau poate crea efecte surprinzătoare. În acest atelier, copiii descoperă că apa are proprietăți neobișnuite care o fac diferită de multe alte lichide.
Prin experimente vizuale și interactive, participanții observă cum se comportă apa în diferite situații și descoperă că unele fenomene aparent „magice” pot fi explicate prin știință.
Exemple de activități:

apa care „merge” prin hârtie;
experimente cu obiecte care plutesc sau se scufundă;
lichide care formează straturi;
filtre simple pentru apă;
provocări cu densitate și flotabilitate.

Ce înțeleg copiii:

de ce unele obiecte plutesc iar altele se scufundă;
cum poate apa să circule prin diferite materiale;
cum se formează straturile de lichide;
cum poate fi filtrată apa;
de ce apa se comportă diferit față de alte lichide.

Tema 3 (16 iulie 2026): Cum poate chimia să producă foc, gheață și energie?
Unele reacții produc căldură, altele răcesc, iar uneori energia apare atât de repede încât reacțiile devin spectaculoase. În acest atelier, copiii explorează transformări care eliberează sau absorb energie și observă cum temperatura poate schimba complet comportamentul unei substanțe.
Prin experimente interactive, participanții descoperă cum circulă energia și cum pot avea loc reacții rapide, spectaculoase și sigure.
Exemple de activități:

reacții care încălzesc recipiente;
experimente care produc răcire;
spume și reacții rapide;
transfer de căldură între diferite materiale;
comparații între reacții lente și rapide.

Ce înțeleg copiii:

cum apare căldura într-o reacție;
de ce unele materiale se răcesc;
cum circulă energia;
de ce unele reacții sunt rapide și spectaculoase;
cum poate temperatura să schimbe comportamentul substanțelor.

Tema 4 (17 iulie 2026): Poate un lichid să fie și solid?
Unele materiale nu respectă regulile obișnuite. Se întind, curg, se întăresc sau își schimbă forma într-un mod neașteptat. În acest atelier, copiii descoperă materiale care par să fie în același timp și lichide, și solide.
Prin experimente tactile și interactive, participanții compară diferite materiale și observă cum reacționează acestea la apăsare, mișcare sau presiune. Unele curg lent, altele sar, se întind sau devin tari atunci când sunt lovite.
Atelierul îi provoacă pe copii să testeze, să compare și să descopere că nu toate materialele respectă regulile pe care le știm despre solide și lichide.
Exemple de activități:

materiale care se întăresc la impact;
experimente cu fluide non-newtoniene;
slime elastic și slime fluid;
nisip hidrofob și materiale care resping apa;
mingi și materiale elastice;
comparații între lichide care curg diferit;
provocări cu presiune și mișcare.

Ce înțeleg copiii:

faptul că unele materiale se comportă diferit de solidele și lichidele obișnuite;
cum reacționează materialele la presiune și mișcare;
de ce unele substanțe își schimbă comportamentul;
cum pot exista materiale elastice, fluide sau deformabile;
faptul că proprietățile materialelor depind de structura și compoziția lor.

Modulul III: Cum creează chimia culoare, lumină și spectacol?
11 – 14 august 2026,în intervalul orar 10:15 – 12:15
În acest modul, copiii descoperă una dintre cele mai spectaculoase părți ale chimiei: culori care apar și dispar, lumină ascunsă, reacții surprinzătoare și efecte care par magie la prima vedere.
Participanții explorează fenomene vizuale și creative și descoperă că multe dintre efectele care par „magice” pot fi explicate prin știință. Lumina, culoarea, fluorescența și reacțiile rapide devin punctul de plecare pentru experimente interactive și provocări spectaculoase.
Copiii nu vor privi doar demonstrații, ci vor experimenta direct, vor compara rezultate și vor descoperi cum mici schimbări pot transforma complet ceea ce vedem.
Fiecare atelier este construit în jurul observației, creativității și experimentului practic.
Fiecare întâlnire combină:
-experimente spectaculoase și interactive;
-activități creative realizate de copii;
-efecte vizuale surprinzătoare;
-explicații simple despre lumină, culoare și reacții chimice.

Tema 1 (11 august 2026): Cum pot apărea culori din nimic?
În acest atelier, copiii descoperă reacții care schimbă culorile, lichide care par să se transforme sub ochii lor și mesaje ascunse care devin vizibile doar în anumite condiții.
Prin experimente interactive, participanții observă că unele substanțe își schimbă culoarea atunci când sunt încălzite, amestecate sau combinate cu alte ingrediente.
Exemple de activități:

cerneală invizibilă și mesaje secrete;
lichide care își schimbă culoarea;
reacții colorate cu indicatori;
experimente cu acizi și baze;
transformări vizibile și „poțiuni” colorate.

Ce înțeleg copiii:

de ce unele substanțe își schimbă culoarea;
cum pot anumite reacții să devină vizibile;
cum funcționează indicatorii chimici;
faptul că multe reacții pot fi observate prin schimbări de culoare.

Tema 2 (12 august 2026): De ce unele lucruri strălucesc în întuneric?
Lumina poate scoate la iveală culori și efecte pe care ochiul nu le vede în mod normal. În acest atelier, copiii explorează materiale fluorescente și descoperă cum anumite substanțe pot absorbi și emite lumină.
Prin experimente cu lumină ultravioletă și materiale fluorescente, participanții observă efecte vizuale spectaculoase și descoperă că unele culori apar doar în anumite condiții.
Exemple de activități:

experimente cu lumină UV;
materiale și lichide fluorescente;
desene și mesaje care apar doar sub lumină ultravioletă;
geluri și materiale luminoase;
comparații între materiale care reflectă sau emit lumină.

Ce înțeleg copiii:

cum funcționează fluorescența;
de ce unele materiale strălucesc;
cum poate lumina să schimbe ceea ce vedem;
faptul că anumite efecte devin vizibile doar în condiții speciale.

Tema 3 (13 august 2026): Pot culorile să călătorească?
În acest atelier, copiii descoperă că multe culori aparent simple sunt formate, de fapt, din mai multe nuanțe ascunse. Prin experimente vizuale și creative, participanții observă cum culorile se separă, se deplasează și se combină în moduri surprinzătoare.
Copiii testează cum circulă lichidele prin diferite materiale și descoperă că apa poate transporta pigmenți și culori fără să fie împinsă sau amestecată.
Exemple de activități:

separarea culorilor prin cromatografie;
„curcubee” realizate din pigmenți și lichide;
experimente cu hârtie absorbantă și culori;
apă colorată care circulă prin materiale;
combinații și amestecuri de pigmenți.

Ce înțeleg copiii:

faptul că multe culori sunt formate din mai multe componente;
cum circulă lichidele prin anumite materiale;
cum pot fi separate substanțele dintr-un amestec;
cum se deplasează pigmenții și culorile.

Tema 4 (14 august 2026): Cum creează chimia spectacole uriașe?
Ultimul atelier aduce împreună reacții spectaculoase, spume impresionante, transformări rapide și efecte surprinzătoare care transformă chimia într-un adevărat show științific.
Copiii observă reacții care produc cantități mari de spumă, gaze sau efecte vizuale rapide și descoperă că multe dintre aceste transformări pot fi controlate și explicate prin știință.
Atelierul este construit ca un final spectaculos al modulului, în care participanții combină ceea ce au descoperit în întâlnirile anterioare și experimentează unele dintre cele mai vizuale reacții chimice.
Exemple de activități:

reacții care produc spumă rapidă;
mini-vulcani și reacții efervescente;
experimente cu gaze și presiune;
reacții spectaculoase cu schimbări rapide;
combinații de efecte luminoase și colorate.

Ce înțeleg copiii:

de ce unele reacții au loc foarte repede;
cum apar spuma și gazele într-o reacție;
cum pot fi controlate reacțiile chimice;
faptul că efectele spectaculoase au explicații științifice reale.

Taxa de participare:
— Modul – 420 lei/participant;
— Modul – 790 lei/doi frați;
— Pachet 2 module – 790 lei/participant;
— Pachet 2 module – 1500 lei/ doi frați;
— Ședință – 120 lei/participant;
— Ședință – 210 lei/doi frați;
— Ședință – 310 lei/trei frați.
Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului de rezervare, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/ .
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Bibliovacanţa - Club de carte pentru aventurieri
2026-07-14 16:30 - 17:30 | Biblioteca Metropolitană Bucureşti – Filiala George Coșbuc, Strada Radului 40, București 041396, București, Sector 4, 041396, Romania
În lunile IULIE şi AUGUST vă “provocăm” să petreceţi timp voios şi cu folos în “Grădina lui Coşbuc”!

Bibliovacanţa copiilor isteţi!

Vara aceasta ne distrăm (şi) la bibliotecă!
În lunile IULIE şi AUGUST vă “provocăm” să petreceţi timp voios şi cu folos în “Grădina lui Coşbuc”!
Completează formularul de pre-înscriere pentru a putea pregăti cum se cuvine fiecare întâlnire!
Care vor fi zilele cu noroc şi care vor fi formulele magice?
Planul nostru spune că…
* Marţea, „Cititul e o desfătare, povestitul… o-ncântare!”
(club de carte pentru aventurieri cu vârste între ~ 7 şi 11 ani), din două în două săptămâni, în zilele de marţi cu număr par (14, 28 iulie, 4 şi 18 august), de la ora 16:30
* Miercurea, (prima miercuri din lună, respectiv 1 iulie şi 5 august) de la ora 16:30, e timpul pentru „Reuşeşte şi dă mai departe!”
Dacă ai între 13 şi 15 ani, ai putea afla de la proaspeţii liceeni:

Cum faci să treci cu bine puntea suspinelor (evaluarea naţională)?
Cum îţi alegi direcţia care ţi se potriveşte? şi…
Cum e viaţa de liceean?

* Joia, de la 12:00, dacă ai între 7 şi 14 ani, e timpul pentru o partidă de „Şah cu prietenii în „Grădina lui Coşbuc”.
* Cât despre obiceiurile mai vechi ale casei… „Noi vinerea citim!” (la ora 13:00, bibliotecarii le citesc poveşti curioşilor cu vârste între ~ 4 şi 6 ani).

Linkul pentru pre-înscriere îl găsiţi aici.Vă rugăm să-l completaţi, ne va ajuta să pregătim cum se cuvine atelierele!
Favorite

Ateliere de vacanță Provocarea Lego
2026-07-14 16:30 - 17:45, 2026-07-15 16:30 - 17:45 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa”, în parteneriat cu e² Young Engineers, îi invită pe copii să participe, în vacanța de vară, la un program educațional captivant, unde joaca se îmbină armonios cu știința și creativitatea!
Ce-ar fi dacă, într-o zi, copilul tău ți-ar putea explica cum funcționează un lift, o mașină de spălat sau ce este un diferențial? Prin povești fascinante, experimente interactive și construcții originale LEGO®, cei mici vor pătrunde în lumea Științei, Tehnologiei, Ingineriei, Artei și Matematicii (ȘTIAM), descoperind concepte complexe într-un mod accesibil și distractiv.
Atelierul este conceput pentru a stimula gândirea logică, creativitatea, îndemânarea și abilitățile spațial-vizuale, dar și pentru a încuraja lucrul în echipă și comunicarea. Fiecare activitate îmbină teoria cu aplicabilitatea practică, ajutând copiii să înțeleagă mai bine lumea din jurul lor și să capete încredere în propriile forțe.
Grupa de vârstă
Programul este destinat copiilor cu vârste cuprinse între 6 și 10 ani.
Perioada de desfășurare:
Atelierele de vacanță Provocarea LEGO se desfășoară de marți până vineri, în Sala Atelier a Muzeului Antipa.
Succesiunea modulelor este următoarea:
Modul I
23 – 26 iunie 2026, între orele 16:30 – 17:45;
14 – 17 iulie 2026, între orele 16:30 – 17:45;
4 – 7 august 2026, între orele 16:30 – 17:45.
Tema 1: Mașina de curse – facem cunostință, învățăm reguli;
Tema 2: Barca Piraților – structura instabilă vs structura stabilă, ce este perimetrul;
Tema 3: Banda transportoare – transmisia cu curea, roata conducătoare, roata condusă;
Tema 4: Uzina electrică – transmisia cu roți dințate vs transmisia cu curea.

Modul II
30 iunie – 3 iulie 2026, între orele 16:30 – 17:45;
21 – 24 iulie 2026, între orele 16:30 – 17:45;
25 – 28 august 2026, între orele 16:30 – 17:45.
Tema 1: Moara de vânt – mecanismul de creștere a vitezei de transmisie;
Tema 2: Mașina de spălat rufe – principiul de stoarcere a rufelor, forța centrifugă;
Tema 3: Liftul – masa, gravitația, Isaac Newton, Albert Einstein;
Tema 4: Titirezul – legea conservării momentului unghiular, mecanismul de creștere dublă a vitezei de transmisie.

Modul III
7 – 10 iulie 2026, între orele 16:30 – 17:45;
28 – 31 iulie 2026, între orele 16:30 – 17:45;
1 – 4 septembrie 2026, între orele 10:15 – 11:30.
Tema 1: Mașina elastică – energia elastică;
Tema 2:Bariera de cale ferată – transmisia tip melc;
Tema 3: Macaraua – mecanismul de creștere dublă a puterii de transmisie;
Tema 4: Mașina de curățenie – cutia de viteze.
Taxa de participare:
— Modulul – 300 lei/participant;
— Modulul – 550 lei/doi frați;
— Pachet 2 module – 550 lei/participant;
— Pachet 2 module – 1000 lei/doi frați;
— 1 ședință – 85 lei/participant;
— 1 ședință – 160 lei/doi frați;
— 1 ședință – 220 lei/trei frați.
Înscrierea copiilor se face prin email la info@youngengineers.ro, la telefon 0742.102.633 sau completând formularul (https://antipa.ro/rezervari ), în limita locurilor disponibile.
După completarea formularului de rezervare (https://antipa.ro/rezervari ), veți primi un email de confirmare a rezervării locului, iar apoi veți putea achita online taxa de participare prin: https://antipa.bilet.ro/ .
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr între 4 și 6 participanți.
Favorite

Cartea junglei
2026-07-15 10:00 - 11:00 | Teatrul Țăndărică, Strada General Eremia Grigorescu 24, București 010476, București, Sector 1, 010476
4 ani+
„Cartea junglei” este considerată o lucrare clasică a literaturii universale și încântă pe orice spectator, mai tânăr sau mai vârstnic, prin umorul cu care sunt reproduse întâmplări din viața animalelor, care ar putea foarte uşor sa semene cu aspecte din societatea umana. Contactul lui Mowgli cu animalele junglei descoperă însușiri care, cu ușurința, pot fi asemuite cu cele ale oamenilor: curaj, înțelepciune, demnitate, dar si lăudăroșenie, oportunism, dorinta de a stapâni abuziv. Ajutat de frații săi, lupii, si de pantera Bagheera, puiul de om lupta pentru a învinge pe stăpânul-tiran, tigrul Shere Khan.
Favorite

Povești cu animale - Zburând printre fluturi
2026-07-15 10:15 - 11:00 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa” îi invită pe prichindeii de 4–6 ani la atelierele de lectură „Povești cu animale” — ateliere care le stârnesc curiozitatea pentru lectură și îi ajută să descopere, pe înțelesul lor, lucruri reale și interesante despre animale.
Într-un spațiu special amenajat chiar în expoziția permanentă, copiii vor asculta povești despre animale îndrăgite, într-un cadru inedit și prietenos. Pentru a înțelege mai bine lumea personajelor din poveste, atelierul este completat de jocuri, activități interactive și mici provocări care stimulează comunicarea, gândirea, imaginația și creativitatea celor mici.
La final, cei mici pornesc într-o scurtă expediție prin muzeu, în căutarea animalelor din poveste, transformând lectura într-o aventură reală, plină de curiozitate și bucurie.

Grupa de vârstă:
Programul este destinat copiilor cu vârste cuprinse între 4 și 6 ani.

Perioada de desfășurare:
Întâlnirile se desfășoară în expoziția permanentă a Muzeului Antipa, între orele 10:15 – 11:00.

Succesiunea temelor:
Iunie 2026

Marți, 23 iunie 2026 – Pe urmele vulpii roșcate (între orele 10:15 – 11:00);
Miercuri, 24 iunie 2026 – Aventuri cu capibara (între orele 10:15 – 11:00);

Iulie 2026

Miercuri, 1 iulie 2026 – Zburând printre fluturi (între orele 10:15 – 11:00);
Vineri, 3 iulie 2026 – Aventuri cu capibara (între orele 10:15 – 11:00);
Marți, 7 iulie 2026 – Sub aripa bufniței (între orele 10:15 – 11:00);
Vineri, 10 iulie 2026 – Elefantul, înțeleptul savanei (între orele 10:15 – 11:00);
Miercuri, 15 iulie 2026 – Zburând printre fluturi (între orele 10:15 – 11:00);
Vineri, 17 iulie 2026 – Aventuri cu capibara (între orele 10:15 – 11:00);
Marți, 21 iulie 2026 – Girafa – eleganță la înălțime (între orele 10:15 – 11:00);
Joi, 23 iulie 2026 – Zebra și dungile sale (între orele 10:15 – 11:00);
Joi, 30 iulie 2026 – Aventuri cu capibara (între orele 10:15 – 11:00);

August 2026

Marți, 11 august 2026 – Elefantul, înțeleptul savanei (între orele 10:15 – 11:00).

Taxa de participare:
— 1 ședință – 50 lei/participant.
— 1 ședință – 90 lei/ doi frați.

Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului de rezervare, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/ .
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Culori sălbatice - Ateliere de pictură - Capibara și jungla sud-americană
2026-07-15 10:15 - 11:45 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa” invită copiii care doresc să-și dezvolte abilitățile artistice să participe la atelierele de pictură care fac parte dintr-un nou program educativ-creativ, captivant și dinamic: „Culori sălbatice”. Fiecare temă artistică este inspirată din lumea animalelor. Noțiunile de biologie, prezentate într-un mod accesibil și captivant, se vor îmbina armonios cu zona creativă, de explorare artistică.
Într-o atmosferă prietenoasă, micii artiști vor experimenta tehnici de pictură variate și vor obține efecte coloristice expresive, menite să dezvolte potențialul creativ și dexteritatea manuală. Prin intermediul culorilor, copiii vor descoperi bucuria picturii și vor fi încurajați să își exprime propriile emoții, stări și sentimente în legătură cu mediul ce îi inconjoară. Scopul nu este perfecțiunea, ci plăcerea de a picta.

Ce veți face la aceste ateliere?
În prima parte a atelierului, copiii vor face o scurtă vizită în muzeu, la diorama unde vor descoperi exponatul tematic, iar apoi vor realiza o creație artistică sub îndrumarea unui artist plastic cu experiență, care îi va ghida pas cu pas. La final, fiecare participant va pleca acasă cu propria creație.

Beneficii participanți:

Aflăm curiozități și informații interesante despre animalele prezentate în atelier;
Experimentăm tehnici mixte de pictură;
Stimulăm creativitatea și dezvoltăm abilitățile artistice;
Încurajăm spontaneitatea și expresivitatea personală;
Atelierul se va desfășura într-un mediu cald și relaxant, cu muzică ambientală.

Grupa de vârstă:
Programul este destinat copiilor cu vârste cuprinse între 6 și 12 ani.

Perioada de desfășurare:
Atelierele se desfășoară într-un spațiu creativ – Sala Atelier a Muzeului Antipa, iar succesiunea temelor este următoarea:
Iunie 2026

Marți, 23 iunie 2026 – Capibara și jungla sud-americană (între orele 10:15 – 11:45);

Iulie 2026

Joi, 2 iulie 2026 – Din secretele delfinilor (între orele 10:15 – 11:45);
Sâmbătă, 4 iulie 2026 – Împăratul fluturilor tropicali (între orele 10:15 – 11:45);
Miercuri, 8 iulie 2026 – Bufnița, vânător strategic (între orele 10:15 – 11:45);
Miercuri, 15 iulie 2026 – Capibara și jungla sud-americană (între orele 10:15 – 11:45);
Miercuri, 29 iulie 2026 – Împăratul fluturilor tropicali (între orele 10:15 – 11:45);

August 2026

Joi, 13 august 2026 – Împăratul fluturilor tropicali (între orele 10:15 – 11:45);
Marți, 18 august 2026 – Capibara și jungla sud-americană (între orele 10:15 – 11:45);
Miercuri, 26 august 2026 – Împăratul fluturilor tropicali (între orele 10:15 – 11:45).

Taxa de participare:
– 80 lei/participant;
– 150 lei/doi frați;
– 200 lei/trei frați.
Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/.
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Vacanța la MȚR - Atelier de croit, țesut și cusut
2026-07-15 10:30 - 12:00 | Muzeul Național al Țăranului Român, Şoseaua Pavel D. Kiseleff 3, București 011341, București, Sector 1, 011341

Vacanța la MȚR - Teatru de umbre (4 ani+)
2026-07-15 10:30 - 12:00 | Muzeul Național al Țăranului Român, Şoseaua Pavel D. Kiseleff 3, București 011341, București, Sector 1, 011341

Hărțile Artei - Legendele piraților
2026-07-15 11:00 - 12:30 | Muzeul Național al Hărților și Cărții Vechi, Strada Londra 39, București 011762, București, Sector 1, 011762
HĂRȚILE ARTEI – Atelierele Verii 2026
Muzeul Hărților, în parteneriat cu Atelier Belladona Art, invită micii artiști într-o călătorie de neuitat prin istorie, natură și artă. Într-o ediție specială de vară, copiii vor desena și explora, găsindu-și inspirația în ambianța încântătoare a muzeului!
PROGRAMUL ATELIERELOR DE VARĂ /Ora 11:00 – 12:30:
9 IULIE (Joi) | HARTA PĂDURII TROPICALE Explorăm vegetația luxuriantă, fluviile și fauna exotică! Copiii vor descoperi secretele desenului în culori vibrante, creând propria hartă a unei jungle pline de viață și mister.
15 IULIE (Miercuri) | LEGENDELE PIRAȚILOR Aventură pe mările necunoscute! Vom desena insule misterioase, corăbii cu pânze și vom descoperi cum își imaginau cartografii mările acum sute de ani. O temă plină de curaj și imaginație!
23 IULIE (Joi) | CIVILIZAȚII ȘI INOVAȚII O călătorie în timp pe urmele marilor arhitecturi și invenții. Copiii vor învăța să redea proporții și forme, ilustrând minunile și inovațiile civilizațiilor trecute.
DESPRE ATELIERE:Fiecare întâlnire îmbină o scurtă parte de documentare (analizăm hărți, atlase și albume de artă) cu o parte practică. Lucrăm pas cu pas, folosind tehnici grafice mixte: creioane colorate, pasteluri cerate, carioci și colaje. Nu sunt necesare cunoștințe prealabile de desen!
• Coordonator: Prof. Simona Cristina Zalinca (artist vizual și mentor educațional)• Locație: Sediul Muzeului Hărților – Str. Londra nr. 39, Sector 1, București• Durată: 90 minute (11:00 – 12:30)
TAXĂ DE PARTICIPARE:
În taxa de participare a atelierului Hărțile Artei sunt incluse:
– materialele necesare desfășurării activității,
– biletul de vizitare în Muzeu,
– micile surprize pentru copii
1 Atelier: 140 lei/ participant1 Modul (pachet complet 2 ședințe) 260 lei/ participant1 Modul (pachet complet 3 ședințe) 390 lei/ participant
TAXA de participare pentru surori/ frați:
1 Atelier: 260 lei/ 2 frați1 Modul (pachet complet 2 ateliere x 2 frați): 490 lei/ doi frați;1 Modul (pachet complet 3 ateliere x 2 frați): 740 lei/ doi frați;

ÎNSCRIERI:Locurile sunt limitate la maximum 12 participanți per grupă și se ocupă în ordinea înscrierilor! Înscrierea se face cu cel puțin 2 zile înainte de atelier, prin:
• E-mail: simona_zalinca@yahoo.com• Telefon: 0769.665.213 (Vă rugăm să menționați: numele atelierului, numele și vârsta copilului, numele părintelui și numărul de telefon. Doar efectuarea plății rezervă locul la atelier.)
Mai multe detalii pe: www.belladonart.ro/hartile-artei

Favorite

Vacanța la MȚR - Arta împletirii cu fibre vegetale (4 ani+)
2026-07-15 17:00 - 18:30 | Muzeul Național al Țăranului Român, Şoseaua Pavel D. Kiseleff 3, București 011341, București, Sector 1, 011341

Atelier senzorial în limba engleză pentru copii
2026-07-15 18:00 - 19:00 | Hello Class, Bulevardul Ghencea 43B, București 061692, București, Sector 6, 061692, Romania
4 miercuri de vară. 4 ateliere senzoriale în limba engleză .
O experiență hands-on pentru copiii de 2–3 ani și 4–6 ani, la Hello Class (Dr. Taberei・Ghencea).

Prin joacă, texturi, culori și materiale creative, cei mici vor explora lumea din jur, își vor dezvolta motricitatea fină, curiozitatea, autonomia și vocabularul în limba engleză – natural, prin activități potrivite vârstei.

Under the Sea — 8 iulie
Pornim într-o aventură subacvatică și descoperim misterele oceanului prin joacă senzorială: texturi, culori, materiale inspirate de lumea marină și multă imaginație.

Planting Seeds — 15 iulie
Copiii descoperă ce sunt semințele, cum apar plantele și de ce au nevoie ca să crească. Un atelier despre natură, răbdare și bucuria de a explora cu propriile mâini.

The World of Bugs — 22 iulie
O mică vânătoare senzorială de insecte, indicii și descoperiri. Cei mici caută, observă, ating, compară și învață prin joacă.

Sensory Bottles – Summer — 29 iulie
Cum arată și cum se simte vara? Prin culori, texturi și creativitate, fiecare copil își creează propria sticlă senzorială inspirată de vară.

Detalii organizatorice:
Miercuri, 8, 15, 22 și 29 iulie 2026
Ora: 18:00
Preț: 70 lei / atelier
Vârstă: copii de 2–3 ani și 4–6 ani
Hello Class – Bd. Ghencea 43B, Ghencea Business Center, etaj 2
Atelierele se desfășoară în limba engleză

Poți înscrie copilul la unul sau mai multe ateliere.
Locurile sunt limitate. Completează formularul și rezervă un loc la atelierul dorit.

https://www.helloclass.ro/…/ateliere…/20260708

Favorite

Regele Leu
2026-07-16 10:00 - 11:00 | Teatrul Țăndărică, Strada General Eremia Grigorescu 24, București 010476, București, Sector 1, 010476
3 ani+
Teatrul Țăndărică aduce pe scenă una dintre cele mai îndrăgite povești ale tuturor timpurilor – „Regele Leu”, într-o viziune scenică spectaculoasă semnată de Andrei și Andreea Grosu. Regizorii reinterpretează povestea emblematică despre curaj, destin și apartenență, într-o montare inovatoare, gândită să fascineze deopotrivă copiii și adulții.
Cu o scenografie spectaculoasă, spectacolul creează un univers vibrant, unde muzica, ritmul și jocul scenic construiesc o atmosferă magică. Echipa artistică explorează dimensiuni noi, îmbinând elemente de teatru de animație cu tehnici teatrale contemporane.
„Regele Leu” de la Teatrul Țăndărică nu este doar un spectacol, ci și oexperiență captivantă, o poveste spusă prin imagini și emoție. Montarea aduce în prim-plan forța narativă a vizualului și inovația artistică, transformând fiecare moment într-o călătorie memorabilă pentru spectatori de toate vârstele.
Favorite

Explorator în Asia - În pielea tigrului
2026-07-16 10:15 - 11:30 | Muzeul Național de Istorie Naturală „Grigore Antipa”, Şoseaua Pavel D. Kiseleff 1, București 011341, București, Sector 1, 011341
Muzeul Național de Istorie Naturală „Grigore Antipa” îi invită pe micii aventurieri, cu vârste între 6 și 12 ani, într-o călătorie captivantă prin continentul asiatic, în cadrul programului „Explorator în Asia”!
În prima parte a atelierului, copiii vor porni într-o „expediție” prin expoziția permanentă a Muzeului și vor face cunoștință cu animale din pădurile și regiunile asiatice — de la puternicul tigru până la îndrăgitul panda.
În fața dioramelor tematice, participanții vor afla cum trăiesc aceste animale în sălbăticie, ce adaptări le ajută să supraviețuiască și care sunt comportamentele care le fac atât de speciale.
Apoi, în Sala Atelier, cei mici își vor pune imaginația și creativitatea la lucru, realizând crafturi simpatice care le vor aminti de aventura asiatică petrecută la Muzeul Antipa.
„Explorator în Asia” este o experiență educativă și distractivă, care îmbină joaca, explorarea și descoperirea naturii într-un mod captivant și accesibil celor mici.

Grupa de vârstă:
Programul este destinat copiilor cu vârste cuprinse între 6 și 12 ani.

Perioada de desfășurare:
„Explorator în Asia” se desfășoară în Sala Atelier a Muzeului Antipa, între orele 10:15 – 11:30.

Succesiunea temelor:

joi, 16 iulie 2026: În pielea tigrului;
joi, 20 august 2026: Panda – un urs special.

În pielea tigrului
Știați că tigrul se poate apropia de pradă mergând ușor, aproape fără zgomot? Deși este un animal mare și puternic, reușește să vâneze mai ales datorită răbdării și felului în care se strecoară prin iarbă și pădure.
Știați că dungile tigrului nu sunt doar pe blană, ci și pe piele, iar fiecare tigru are un model unic, ca o amprentă? Aceste dungi îl ajută să se camufleze perfect, „rupând” conturul corpului său printre umbrele vegetației.
În cadrul atelierului, copiii vor descoperi unde trăiește tigrul, în ce tipuri de habitate îl putem întâlni și ce îl ajută să se adapteze atât de bine. Vom afla împreună cum dungile sale îl ajută să se ascundă și cum, datorită agilității sale, tigrul își surprinde prada.
După această introducere, vom porni într-o scurtă explorare prin muzeu, pentru a observa și alte animale și felul în care acestea se deplasează sau se ascund.
La final, copiii vor participa la o activitate practică inspirată de cele descoperite, realizând un obiect tematic pe care îl vor putea lua acasă.
Un atelier de science & craft în care tinerii exploratori vor afla curiozități și informații interesante despre marile feline și își vor exersa atenția și răbdarea – exact ca un tigru!

Panda – un urs special
Știați că puii de panda se nasc foarte mici și neajutorați, cântărind doar cât o felie de pâine? În primele luni cresc repede, învață să se cațere, să se joace și să descopere bambusul, hrana lor preferată. Timp de aproape doi ani stau alături de mama lor, perioadă în care devin tot mai curajoși și învață să se descurce singuri în natură.
În cadrul atelierului vom povesti despre cum cresc, ce le place și ce provocări întâmpină în primele luni de viață.
După ce aflăm toate acestea, vom porni într-o mini drumeție prin muzeu, căutând „rudele” ursului panda — alte specii de urși din dioramele muzeului.
În ultima parte a atelierului, inspirați de tot ce am descoperit, vom trece la partea practică – realizarea craftului, un mic obiect tematic, pe care îl va lua acasă ca amintire.
Deși Muzeul Antipa nu are un exemplar naturalizat de panda, participanții vor putea vedea o piesă cu adevărat specială: o reprezentare a unui pui de panda extrem de realistă, cu o istorie interesantă. Această piesă se păstrează de obicei în depozitul muzeului și rar este expusă publicului, însă la atelier va fi vedeta activității. Ea îi va ajuta pe tineri să înțeleagă mai bine dimensiunea, aspectul și particularitățile acestui animal carismatic.
Un atelier de science & craft în care participanții vor afla lucruri interesante și își vor pune imaginația la lucru prin realizarea craftului — perfect pentru tinerii exploratori ai lumii naturale!

Taxa de participare:
– 75 lei/participant;
– 130 lei/doi frați;
– 190 lei/trei frați.
Înscrierea copiilor se face prin formularul https://antipa.ro/rezervari/ în limita locurilor disponibile.
După completarea formularului, veți primi un email de confirmare a rezervării locului, iar apoi veți putea achita taxa de participare prin https://antipa.bilet.ro/ .
Rezervarea fermă a locului se transmite doar după achitarea taxei de participare.
Pentru formarea unei grupe, este necesar un număr de minimum 6 participanți.
Favorite

Vacanța la MȚR - Împâslirea lânei netoarse (4 ani+)
2026-07-16 10:30 - 12:00 | Muzeul Național al Țăranului Român, Şoseaua Pavel D. Kiseleff 3, București 011341, București, Sector 1, 011341

Bibliovacanţa - Şah cu prietenii în „Grădina lui Coşbuc”
2026-07-16 12:00 - 13:00 | Biblioteca Metropolitană Bucureşti – Filiala George Coșbuc, Strada Radului 40, București 041396, București, Sector 4, 041396, Romania
